1. UVOD

Novembra 2008 se je Komisija odločila[1] operativni presežek nekdanjega Economata in natečene obresti dodeliti štirim posebnim projektom, namenjenim socialnim ukrepom za osebje institucij. Sredstva je porazdelila takole:

- podpora za vključevanje otrok s posebnimi potrebami v ustanove za dnevno varstvo (100 000 EUR),

- nadgradnja športnega centra v Overijsu (500 000 EUR),

- infrastruktura za dobro počutje na delovnem mestu v evropski četrti (600 000 EUR),

- prispevek za fitnes center Evropskega parlamenta (1 500 000 EUR).

Junija 2008 je omenjeni presežek znašal točno 2 733 356 EUR, na dan zaprtja računov aprila 2009 pa 2 839 914,96 EUR. Ta znesek je bil zabeležen kot namenski prejemki.

Sredstva za prvi projekt (podpora za vključevanje otrok s posebnimi potrebami v ustanove za dnevno varstvo) so bila že dodeljena in porabljena. Sredstva za tretji projekt (infrastruktura za dobro počutje na delovnem mestu v evropski četrti) so bila dodeljena za dela, za katera se je zaprosilo za gradbeno dovoljenje.

Projekt Evropski parlament (1 500 000 EUR) je postal neizvedljiv zaradi odločitve iz leta 2009, da se ta projekt ne bo izvajal v svoji prvotni obliki. Znesek pa se je od leta 2009 prenašal na naslednja leta.

Tako je na razpolago 1 639 914,96 EUR, ki se lahko dodelijo za nov projekt, in sicer 1 500 000 EUR iz projekta Parlament in 139 914,96 EUR, ki predstavljajo razliko med končnim zneskom, ki je ostal na računih nekdanjega Economata (2 839 914,96 EUR), in vsoto zneskov za projekte iz Sporočila iz leta 2008.

Glede na zgoraj navedeno je cilj tega sporočila obvestiti Evropski parlament in Svet o spremembah v zvezi z dodelitvijo nedodeljenih sredstev nekdanjega Economata iz Sporočila iz leta 2008.

2. Omejitev projekta fitnes center v Evropskem parlamentu

Poleti 2009 je bila Komisija obveščena o odločitvi predsedstva Evropskega parlamenta, da precej zmanjša obseg projekta, in sicer toliko, da prispevek Komisije ne bo več potreben. Septembra 2009 so službe Komisije odgovorile upravi Parlamenta, da so obveščene o odločitvi in da bodo proučile, za kaj bi se dalo porabiti 1,5 milijona EUR.

3. Prenova centra Overijse

Zamisel o prenovi centra Overijse, ki je v lasti Komisije od leta 1974, predstavniki zaposlenih podpirajo, bila pa je predvidena že v več akcijskih načrtih Komisije.

Vendar so zaradi pomanjkanja proračunskih sredstev in spremembe prostorskega načrta s strani lokalnih organov leta 2009 pripravljeni načrti postali neizvedljivi, kar je ustavilo prenovo. Ob upoštevanju dodatnih omejitev zaradi prostorskega načrta se je v začetku leta 2011 začela izvajati študija za nov projekt, ki še vedno poteka. Zgradila naj bi se nova stavba (za športne in družabne dejavnosti, vključno s sanitarnimi prostori za športne dejavnosti), center pa bi med velikonočnimi in poletnimi počitnicami uporabljali za dnevno varstvo otrok[2], s čimer bi nadomestili dve popolnoma dotrajani stavbi, ki se za ta namen uporabljata zdaj. Stavbo bi prenovili (med drugim bi zagotovili strožje standarde energetske porabe) ter uredili njeno okolico in postavili športne objekte.

Razpoložljiva sredstva nekdanjega Economata, ki so bila predvidena za prispevek Komisije za fitnes center v Evropskem parlamentu, bi se dodelila za specifičen projekt v okviru prenove centra Overijse.

Glavni cilj novega načrta za prenovo centra Overijse je zagotoviti varstvo med poletnimi in velikonočnimi počitnicami za otroke zaposlenih v vseh institucijah, centru zagotoviti dodano vrednost, znižati stroške obratovanja med drugim z vgradnjo novih grelnih in prezračevalnih naprav, v centru ohranjati zahtevane standarde in zlasti:

- center opremiti za notranje in zunanje dejavnosti za otroke (dnevno varstvo med poletnimi in velikonočnimi šolskimi počitnicami) in pri tem spoštovati zahteve glede kakovosti in zmogljivosti;

- dati center na razpolago povezanim organizacijam za njihove tedne športnih dejavnosti (trenutno podobne objekte najemajo od tretjih strani, na primer evropskih šol) proti plačilu;

- center opremiti tako, da bo dostopen za osebe z omejeno mobilnostjo;

- nuditi športne in rekreacijske dejavnosti otrokom, zaposlenim ter njihovim družinskim članom;

- center dati na razpolago tudi za nekatera usposabljanja.

Zato je predvideno, da se vsa razpoložljiva sredstva iz operativnega presežka nekdanjega Economata v znesku 1 639 914,96 EUR in tudi 500 000 EUR, ki so že bili predvideni za prenovo športnih objektov, dodeli za financiranje stroškov naložbe za prenovo centra Overijse, ki so v glavnem povezani z omenjenim projektom dnevnega varstva.

V skladu s splošnimi pogoji za uporabo sredstev nekdanjega Economata, določenimi v prvotnem sporočilu iz leta 2008, za to naložbo ne bodo potrebni dodatni človeški in finančni viri. Proračun, ki je potreben za ohranitev premoženja Komisije v zadovoljivem stanju in za tekoče stroške za nepremičnine (vzdrževanje, energija, varnost), bodo še vedno krila obstoječa sredstva, dodeljena Komisiji.

Treba je poudariti, da je sedanja dodelitev sredstev v veliki meri odvisna od gradbenih dovoljenj, ki jih je treba še pridobiti. Čeprav pri predhodnih stikih z lokalnimi organi ni bilo nobenih posebnih težav, službe Komisije nimajo popolnega nadzora nad izidom. To bi lahko še dodatno upočasnilo projekt, ni pa popolnoma izključena možnost, da to lahko pod vprašaj postavi samo izvedljivost projekta. Zato je primerno, da se že zdaj predvidi morebitna nova dodelitev teh sredstev za drug socialni projekt, če bi zamude zaradi gradbenih dovoljenj ta projekt ogrozile.

4. Sklep

Predlaga se, da se razpoložljivi znesek 1 639 914,96 EUR doda znesku 500 000 EUR, ki je bil prvotno dodeljen za prenovo športnih objektov, za financiranje specifičnega projekta v zvezi z dnevnim varstvom v okviru centra Overijse, kot je obrazloženo zgoraj.

Zaradi časa, ki je potreben za pripravo novega projekta, izvedbo ustreznih potrebnih študij, pridobitev gradbenih dovoljenj in izvedbo javnega razpisa, je bilo nemogoče porabiti prvotno predvidene zneske iz proračunskih let 2009, 2010 in 2011. Na tej stopnji se pričakuje, da se bo dodelitev ali prerazporeditev sredstev za novi projekt izvedla v obdobju 2012/2013.

Zato se bodo v skladu s finančno uredbo (člen 10) neporabljena sredstva prenesla na naslednje leto oziroma leta.

Komisija:

- se strinja z dodelitvijo zneska 2 139 914,96 EUR za specifičen projekt v zvezi z dnevnim varstvom v okviru prenove centra Overijse. Proračunske operacije za izvedbo tega sklepa bodo zagotovile pristojne službe,

- obvešča Evropski parlament in Svet o delni prerazporeditvi sredstev nekdanjega Economata in o tem, da je ta sredstva treba prenesti,

- se strinja, da se lahko ta sredstva dodelijo drugemu projektu na socialnem področju, če se projekt Overijse opusti iz zunanjih razlogov.

[1] COM(2008) 692 konč. z dne 12. novembra 2008.

[2] Med poletnimi in velikonočnimi počitnicami je pri zaposlenih/starših, ki nimajo drugih možnosti za varstvo otrok, po teh storitvah veliko povpraševanje.